২০২২ মহিলা ক্রিকেট বিশ্বকাপ

২০২২ মহিলা ক্রিকেট বিশ্বকাপ ছিল নারী ক্রিকেট বিশ্বকাপের দ্বাদশ আসর যেটি ২০২২ সালের মার্চ ও এপ্রিল মাসে নিউজিল্যান্ডে অনুষ্ঠিত হয়। প্রতিযোগিতাটি অনুষ্ঠিত হওয়ার কথা ছিল ২০২১ সালের ফেব্রুয়ারি ও মার্চ মাসে, কিন্তু কোভিড-১৯ মহামারির কারণে প্রতিযোগিতাটি স্থগিত করা হয়। ২০২০ সালের ১৫ ডিসেম্বর আন্তর্জাতিক ক্রিকেট কাউন্সিল (আইসিসি) নিশ্চিত করে যে টুর্নামেন্টটি ২০২২ সালের ৪ মার্চ থেকে ৩ এপ্রিল সময়ের মধ্যে অনুষ্ঠিত হবে।
স্বাগতিক হওয়ার সুবাদে নিউজিল্যান্ড সরাসরি টুর্নামেন্টে খেলার যোগ্যতা লাভ করে। প্রতিযোগিতায় খেলার যোগ্য অন্য দলসমূহ নির্ধারণ করা হয় আইসিসির ওডিআই র‍্যাংকিং অনুসারে। প্রাথমিকভাবে ২০১৭–২০২০ আইসিসি নারী চ্যাম্পিয়নশিপ থেকে আরও তিন দলের বিশ্বকাপে উত্তীর্ণ হওয়ার কথা ছিল, কিন্তু ২০১৮ সালে নিয়মটি পরিবর্তন করে স্বাগতিক দলের সাথে আরও চারটি দল উত্তীর্ণ হবে বলে নির্ধারণ করা হয়। বাকি তিনটি দলের ২০২১ নারী ক্রিকেট বিশ্বকাপ বাছাইপর্ব থেকে উঠে আসার কথা ছিল, যে টুর্নামেন্টটি ২০২০ সালে অনুষ্ঠিত হওয়ার কথা থাকলেও পরবর্তীতে স্থগিত করা হয়। কিন্তু টুর্নামেন্টটি চলার মাঝপথেই সেটি বাতিল হয়ে যায় ও র‍্যাংকিং-এ এগিয়ে থাকা দলসমূহ বিশ্বকাপে উত্তীর্ণ হয়।
টুর্নামেন্টের ফাইনালে পূর্ববর্তী আসরের বিজয়ী দল ইংল্যান্ডকে পরাজিত করে চ্যাম্পিয়ন হয় অস্ট্রেলিয়া। টুর্নামেন্টের সেরা খেলোয়াড় নির্বাচিত হন অস্ট্রেলিয়ার অ্যালিসা হিলি।
২০২১ সালের ২৭ নভেম্বর আইসিসি ঘোষণা দেয় যে চলমান ২০২১ নারী ক্রিকেট বিশ্বকাপ বাছাইপর্ব টুর্নামেন্টটি নতুন করোনাভাইরাসের নতুন এক ধরন সংক্রান্ত ঝুঁকির কারণে বাতিল করা হয়েছে। আইসিসির প্রদত্ত নিয়মানুসারে বিশ্বকাপে উত্তীর্ণ দল নির্ধারণ করা হয় দলগুলোর র‍্যাংকিং-এর বিচারে। এ কারণে ওয়েস্ট ইন্ডিজ, পাকিস্তান ও বাংলাদেশ মূল বিশ্বকাপে খেলার যোগ্যতা অর্জন করে। বাংলাদেশ দল এ আসরের মধ্য দিয়েই নারী ক্রিকেট বিশ্বকাপে প্রথমবার অংশ নেয়।
২০২০ সালের ১১ মার্চ আইসিসি বিশ্বকাপ ম্যাচ আয়োজনকারী ছয়টি মাঠের নাম ঘোষণা করে। টুর্নামেন্টের ফাইনাল ম্যাচ আয়োজন করে হ্যাগলি ওভাল। অন্য ম্যাচগুলো আয়োজনকারী বাকি পাঁচটি মাঠ ছিল সেডন পার্ক, ইডেন পার্ক, বে ওভাল, ইউনিভার্সিটি ওভাল ও বেসিন রিজার্ভ।
২০২২ সালের ২২ ফেব্রুয়ারি আইসিসি টুর্নামেন্টের ম্যাচ রেফারি ও মাঠের আম্পায়ারদের নাম ঘোষণা করে।
ম্যাচ রেফারি
আম্পায়ার
অংশগ্রহণকারী প্রতিটি দল বিশ্বকাপের জন্য ১৫ সদস্যের দল নির্বাচন করে। ২০২২ সালের ৬ জানুয়ারি ভারত সর্বপ্রথম নিজেদের দল ঘোষণা করে। ২০২২ সালের ২৪ ফেব্রুয়ারি আইসিসি নতুন এক নিয়ম প্রণয়ন করে, যাতে বলা হয় কোনও দলে কোভিড-১৯ সংক্রমণ ঘটলে এগারো জনের পরিবর্তে নয় জন খেলোয়াড় নিয়ে ম্যাচ খেলা সম্ভব হবে।
সেমিফাইনাল ও ফাইনাল ম্যাচসহ টুর্নামেন্টে মোট ৩১টি ম্যাচ খেলা হয়। প্রতিটি ম্যাচই সরাসরি সম্প্রচার করা হয়। টুর্নামেন্টের উদ্বোধনী ম্যাচ মাউন্ট মংগানুই-এর বে ওভালে খেলা হবে বলে প্রাথমিকভাবে ঘোষণা করা হয়। সেমিফাইনাল ম্যাচগুলো খেলা হওয়ার কথা ছিল হ্যামিল্টনের সেডন পার্ক ও ক্রাইস্টচার্চের হ্যাগলি ওভালে। কিন্তু ২০২০ সালের ১৫ ডিসেম্বর আইসিসি ঘোষণা দেয় যে সেমিফাইনাল ম্যাচদ্বয় খেলা হবে হ্যাগলি ওভাল ও বেসিন রিজার্ভে।
মূল টুর্নামেন্ট শুরুর আগে অংশগ্রহণকারী প্রতিটি দল দুটি করে প্রস্তুতিমূলক ম্যাচে অংশ নেয়।
২০২০ সালের ১১ মার্চ ঘোষণা দেয়া হয় যে প্রথম পর্বে অংশগ্রহণকারী আটটি দল রাউন্ড-রবিন পদ্ধতিতে প্রতিদ্বন্দ্বিতা করবে, যেখানে প্রতিটি দল একবার করে একে অপরের মুখোমুখি হবে। এ পদ্ধতিটি সর্বশেষ ২০১৭ সালের আসরে ব্যবহার করা হয়েছিল। প্রথম পর্ব শেষে সেরা চারটি দলে সেমিফাইনালে খেলার যোগ্যতা অর্জন করে, এবং সেমিফাইনালের বিজয়ীরা ফাইনালে উত্তীর্ণ হয়। এ পদ্ধতিতে ২৯ দিনে মোট ৩১টি ম্যাচ খেলা হয়। ২০২০ সালের ডিসেম্বর মাসে আইসিসি টুর্নামেন্টের পূর্ণাঙ্গ সূচি প্রকাশ করে।
২০২২ সালের ৪ এপ্রিল আন্তর্জাতিক ক্রিকেট কাউন্সিল প্রতিযোগিতার সেরা একাদশ ঘোষণা করে।